Bly koel die somer
JY LEES NOU Bly koel die somer
5 goeie redes om natuurlik te kraam
Uitgawe Desember 2019 & Januarie 2020
As jy swanger is, kan die somer nóg langer en nóg warmer voel as wat dit klaar is. Hier’s raad.
Nee, dis nie jou verbeelding nie – die somer voel warmer as jy swanger is. ’n Swanger vrou se liggaamstemperatuur is ’n tikkie hoër as die normale – sowat een graad – en dis waarom enige bykomende hitte jou nóg sweteriger laat voel.
Jou baba het ook nie ’n termostaat nie en dis jou lyf se werk om te sorg dat julle albei nie te koud of te warm kry nie. Daar’s ’n verband tussen ontwatering tydens swangerskap en vroeë kraam, en tussen oorverhitting en skade aan ’n baba se senustelsel. Maak dus ’n plan om koel te bly.
Swem ’n bietjie
Jy kan lekker afkoel in die swembad en die water wat jou gewigloos laat voel, help ook om ander swangerskapsimptome te verlig. Jy kan sommer ’n babaswembad tuis onder ’n skaduboom laat opblaas as julle nie ’n regte swembad het nie.
Slaai en koue gladdejantjies is nou ’n goeie plan. ’n Groot bord kos kan jou ongemak net vererger, jou metabolisme opjaag en jou nóg warmer laat kry. Eet liewer ligter en meer gereeld. Kies kos met ’n hoë water­inhoud soos waatlemoen en komkommer.
Niks les die dors soos water nie. Jy moet minstens agt glase per dag drink, maar as dit warm is of as jy baie buite is en aktief gaan wees, moet jy baie meer as dit drink. As jy baie sweet, kan jy ook verdunde sap drink en so van die elektroliete vervang wat jy verloor het.
As jy gereeld baie dors is, jou lippe en vel droog voel en jy moeg en hardlywig is, het jy waarskynlik ontwater. Waak daarteen. Drink water met suurlemoensap of rooibos-ystee. Vermy gaskoeldrank en aanmaakkoeldrank.
As jy sien bloedige hitte word voorspel, kies koers fliek toe. Dis altyd lekker koel daar. Eet voor of na die tyd uit, want dan hoef jy ook nie in ’n warm kombuis te staan nie.
Dis nie nou die tyd om te oefen tot jy sopnat gesweet is nie. Woon liewer ’n rustige klas in die gim by waar die lugverkoeling werk, gaan swem ’n paar lengtes of sluit aan by ’n water­aërobiese klas. Hou dit rustig en sorg dat jy weer heeltemal afgekoel het voor jy die gim verlaat.
Pas jou vel op
Party vroue se vel is sensitiewer vir die son terwyl hulle swanger is. Net 15 minute in die son kan lei tot ’n hitte­uitslag of swangerskapspigmentasie laat vererger. Jy kom dit moontlik nie dadelik agter nie, want jou vel reageer soms eers ses uur later. Wees dus eerder maar versigtig. Bly uit die son, veral tussen 11 en 3, selfs op bewolkte dae. Dra altyd ’n goeie sonskerm en onthou om jou hande en voete ook in te smeer.
Trek reg aan
Swanger vroue kry dikwels ’n hitte-uitslag onder die borste of maag, veral as ’n mens sintetiese materiaal dra. Dis regtig die moeite werd om te hou by katoen- of linneklere wat los pas en ook lig van kleur is. Rokke is koeler as broeke. As jy buite gaan wees, dra ’n lekker breërandhoed om skadu oor jou gesig en lyf te gooi.
As jy by die huis is, trek gerus al jou klere uit en ontspan ’n bietjie naak. Niemand gaan jou tog sien nie en dis ’n verligting vir jou lyf om ’n slag nêrens ’n rek of ’n band te hê wat knyp nie. Toe skoene gaan jou ook warm laat kry, want as jou voete warm is, gaan jy warm wees. Koop ’n paar mooi plathaksan­dale en bederf jou gereeld met ’n pedikuur sodat jy weet jou voete lyk mooi. Lê elke dag twee keer met jou bene in die lug, hoër as jou maag, om te keer dat jou enkels swel.
Moenie gaan vakansie hou in ’n malaria-gebied nie. ’n Swanger vrou wat malaria kry, loop die gevaar van ’n miskraam of vervroegde geboorte. Die baba kan selfs doodgebore word. Sommige malariamiddels is skadelik vir jou ongebore baba. Jy móét dus met jou dokter praat voor jy enige malariamedisyne drink.
Maak ’n sproeibotteltjie
Maak ’n sproeibotteltjie vol koel water gemeng met rooswater of laventel en spuit jou gesig en voete met ’n fyn missproei wanneer jy warm kry. Of koop ’n gesigwaaiertjie wat water sproei. Tuis kan jy ’n lugverkoeler skep deur ’n bak ysblokkies voor ’n waaier neer te sit, of ’n gesigwaaiertjie te koop wat water sproei.
Koel vinnig af
Hou jou polse onder koue lopende water.
Draai ysblokkies in ’n handdoek toe en plaas dit agter jou nek.
Sit ’n jel-oogmasker in die yskas vir latere gebruik.
Hou jou hare nat.
Slaap in klam nagklere.
Lê in ’n koel bad en luister na mooi musiek.
Hou ’n klam waslap in die yskas sodat jy dit enige tyd kan uithaal en oor jou gesig en arms kan vee.
Meer oor: swangerskap| swanger